b'\n_START_ARTICLE_\nDirvinis ke\xc5\xbeys\n_START_SECTION_\nBiologija\n_START_PARAGRAPH_\nTai vienmetis, 10\xe2\x80\x9350\xc2\xa0cm auk\xc5\xa1\xc4\x8dio, daugiastiebis, \xc5\xa1akotas, briaunotas augalas. \xc5\xa1aknys siekia 20\xe2\x80\x9350\xc2\xa0cm gyl\xc4\xaf. Stiebas kylantis arba status, vir\xc5\xa1utin\xc4\x97je dalyje apaug\xc4\x99s liaukingais plaukeliais, da\xc5\xbenai lipnus. Lapai siauri, bet stori, beko\xc4\x8diai, 2\xe2\x80\x933\xc2\xa0cm ilgio, \xc5\xa1viesiai ar tamsiai \xc5\xbeali, apatin\xc4\x97je pus\xc4\x97je turi i\xc5\xa1ilgin\xc4\x99 vagel\xc4\x99, lipn\xc5\xabs, plaukuoti, su prielapiais, tod\xc4\x97l atrodo, lyg b\xc5\xabt\xc5\xb3 menturi\xc5\xa1ki._NEWLINE_Iki 8\xc2\xa0mm skersmens \xc5\xbeiedai stiebo vir\xc5\xa1\xc5\xabn\xc4\x97je padrikuose, dvistypiuose \xc5\xbeiedynuose. \xc5\xbdiedkotis laibas, \xc5\xbeiedui per\xc5\xbeyd\xc4\x97jus nulinksta, vaisiams prinokus atsitiesia. Vainiklapiai penki, balti, 3,5\xe2\x80\x935\xc2\xa0mm ilgio, truput\xc4\xaf ilgesni u\xc5\xbe taur\xc4\x97lapius. Taur\xc4\x97lapiai penki, \xc5\xbeali, kiau\xc5\xa1ini\xc5\xa1ki, buki, su liaukingais plaukeliais. Kuokeli\xc5\xb3 de\xc5\xa1imt, kartais penki._NEWLINE_\xc5\xbdydi per vis\xc4\x85 vasar\xc4\x85, nuo pirm\xc5\xb3j\xc5\xb3 bir\xc5\xbeelio dien\xc5\xb3. \xc5\xbdiedas \xc5\xbeydi neilgai\xc2\xa0\xe2\x80\x93 vos vien\xc4\x85 popiet\xc4\x99. Jei per t\xc4\x85 laik\xc4\x85 silpnas kvapas nepavilioja vabzd\xc5\xbeio, kuris atskrenda nektaro ir apdulkina \xc5\xbeied\xc4\x85, pasirei\xc5\xa1kia savidulka._NEWLINE_Vaisius\xc2\xa0\xe2\x80\x93 apvali, paprastai \xc5\xbealia, 4\xe2\x80\x937\xc2\xa0mm ilgio d\xc4\x97\xc5\xbeut\xc4\x97. S\xc4\x97klos kiek suplotos, l\xc4\x99\xc5\xa1iuko formos, juodos, aplinkui su siauru sparneliu. Augalas i\xc5\xa1barstos daug s\xc4\x97kl\xc5\xb3; jos i\xc5\xa1b\xc5\xabna dirvoje daigios iki 20 met\xc5\xb3._NEWLINE_Augalo chromosom\xc5\xb3 rinkinys diploidinis, 2n = 18.\n_START_SECTION_\nAugaviet\xc4\x97s\n_START_PARAGRAPH_\nAuga laukuose, dar\xc5\xbeuose, dirvonuose, pakel\xc4\x97se, mi\xc5\xa1kuose, nuardytuose \xc5\xa1laituose, daugiausia lengvuose, puriuose, r\xc5\xabg\xc5\xa1\xc4\x8diuose, nederlinguose dirvo\xc5\xbeemiuose.\n_START_SECTION_\nEkologija\n_START_PARAGRAPH_\nPaplitusi lauk\xc5\xb3 ir dar\xc5\xbe\xc5\xb3 pikt\xc5\xbeol\xc4\x97. Laikomas r\xc5\xabg\xc5\xa1taus dirvo\xc5\xbeemio indikatoriumi.\n_START_SECTION_\nNaudojimas\n_START_PARAGRAPH_\nNuo sen\xc5\xb3 laik\xc5\xb3 dirvinis ke\xc5\xbeys \xc5\xbeinomas kaip pa\xc5\xa1arinis augalas, kurio stambesn\xc4\x97s formos ka\xc5\xbekada buvo auginamos. Naudotas kaip diuretikas. Maistui galima vartoti lapus, jaunus augalus ir s\xc4\x97klas. S\xc4\x97klose yra saponin\xc5\xb3.'